《泥行叹》
元代·方回

一彀十石弩，一吸三斗醋。
叵堪宁可耐，莫行烂泥路。
江皋一夜雨，田水纵横注。
深泥三尺余，浅泥没草屦。
大似叱犁耙，溅面涴袴。
今年命大乖，十事九谬误。
昨日湖口西，欲渡不得渡。
今日湖口东，一步成十步。
最念荷担夫，马上屡回顾。
我马亦虺隤，临危更多怖。
谁使汝为客，可叹不可怒。

作者简介：（1227—1307）宋元间徽州歙县人，字万里，号虚谷。幼孤，从叔父学。宋理宗景定三年进士。初媚贾似道，似道败，又上十可斩之疏。后官知严州，以城降元，为建德路总管。寻罢归，遂肆意于诗。有《桐江集》、《续古今考》，又选唐宋以来律诗，为《瀛奎律髓》。